**Dan proslave biseksualnosti** ili **Međunarodni dan biseksualnosti** (engl. *Celebrate Bisexuality Day*, *International Bisexuality Day*), dan koji se obilježava 23. rujna svake godine, navlastito među članovima biseksualne zajednice i njihovim podupirateljima.

Ovaj dan ima za cilj pozvati biseksualnu zajednicu, njezine prijatelje i podupiratelje da priznaju i proslave biseksualnost, biseksualnu povijest, biseksualnu zajednicu i kulturu te sve biseksualne osobe u svojim životima.

Prvi put obilježen 1999. godine, Dan proslave biseksualnosti zamisao je troje aktivista za biseksualna prava: Wendy Curry iz Mainea, Michaela Pagea iz Floride i Gigi Raven Wilbur iz Texasa. Wilbur je kazala:

> 
> »Od vremena Stonvolske pobune gejska i lezbijska zajednica povećala je svoju snagu i vidljivost. Biseksualna je zajednica također povećala snagu, no u mnogo smo stvari još nevidljivi. I ja sam od društva uvjetovana da neki par koji se šeće i drži za ruke automatski označujem ili kao heteroseksualni ili kao homoseksualni, ovisno o percipiranu rodu svake osobe.«
> 
> 
> 

Ova proslava biseksualnosti, nasuprot općim LGBT događanjima, upravo je zamišljena kao odgovor na predrasudu i marginalizaciju biseksualnih osoba koju neki imaju, odnosno čine i u heteroseksualnim i u većim LGBT zajednicama. Citirajući Wendy Curry: »Sjedili smo uokolo na jednoj godišnjoj bikonvenciji, dajući si oduška, kada je netko – mislim da je to bila GiGi – kazao da bismo trebali imati neku zabavu. Svi smo voljeli velikog biseksualca Freddieja Mercuryja. Njegov je rođendan bio u rujnu pa zašto ne rujan? Željeli smo neki dan za vikend da budemo sigurni da će većina ljudi učiniti nešto. GiGin rođendan bio je 23. rujna. Padao je za vikend, i puf! Dobili smo dan.« U svojoj prvoj godini obilježavanje je održano tijekom susreta Međunarodne udruge gejeva i lezbijki, koji se zbio tijekom tjedna kada pada 23.

Iako se isprva slavio u područjima s izrazito jakom biseksualnom prisutnošću, danas se ovaj dan proslavlja u nekim zemljama izvan Sjedinjenih Država, uključujući Kanadu i Australiju. Dan u pravilu prate rasprave, večernje zabave i plesovi u Torontu i velik maskenbal u Queenslandu u Australiji. Na Teksaškom sveučilištu A&M čitav tjedan prate panel‑diskusije i sesije s pitanjima i odgovorima. Dan se također slavi u Njemačkoj, Japanu, Novom Zelandu, Švedskoj i Ujedinjenoj Kraljevini.

18. rujna 2012. po prvi je put jedan grad u SAD-u, Berkeley u Kaliforniji, službeno proglasio dan koji priznaje biseksualce. Gradsko vijeće Berkeleyja jednoglasno je i bez rasprave proglasilo 23. rujna za Dan biseksualnog ponosa i bividljivosti (engl. *Bisexual Pride and Bi Visibility Day*).

Na Dan proslave biseksualnosti 2013. u Bijeloj kući bio je održan sastanak iza zatvorenih vrata sa skoro 30 biseksualnih zagovaratelja koji su se tako mogli susresti s vladinim službenicima i raspraviti o pitanjima od posebne važnosti za biseksualnu zajednicu; to je bilo prvo bispecifično događanje koje je dotad ugostila Bijela kuća.

Istog je dana u UK-u parlamentarna zastupnica i vladina ministrica za žene i ravnopravnosti Jo Swinson izdala priopćenje u kojem piše: »Pozdravljam Dan bividljivosti koji pomaže podići svijest o pitanjima s kojima se suočavaju biseksualne osobe, koji pruža mogućnost proslave različitosti i koji se fokusira na B u LGB&T-u.«

Izvori
------

1. ↑  „Yes, 23 is everywhere. Here are 23 examples in the GTA". Toronto: The Planet Star. 15. veljače 2007.. Arhivirano iz originala na datum 2012-10-05. Pristupljeno 2015-09-23.
2. ↑  „Weekend Festivities Celebrate Bisexuality". Nl.newsbank.com. Pristupljeno 3. prosinca 2013.
3. ↑  *Celebrate Bisexuality Day*. University of Calgary Undergraduate Student Newsweekly Arhivirano 2007-05-20 na Wayback Machine-u.
4. ↑  "Celebrate Bisexuality Day Arhivirano 2012-03-10 na Wayback Machine-u", priopćenje za tisak.
5. ↑  Toronto Bisexual Network: Celebrate Bisexuality Day Arhivirano 2010-10-30 na Wayback Machine-u
6. ↑  Bi Community Celebrates. Bay Windows; 25. rujna 2003. Vol. 21. Izd. 41, p3-3, 1/4p
7. ↑  Scene Around Town. Bay Windows; 28. rujna 2000. pN.PAG, 00p
8. ↑  Wong, Curtis (24. rujna 2013.). „'Celebrate Bisexuality Day' Exists Because Of These Three LGBT Activists". Huffingtonpost.com. Pristupljeno 15. siječnja 2014.
9. ↑  „Archive copy". Arhivirano iz originala na datum 2018-02-24. Pristupljeno 2015-09-23.
10. ↑  „BiNet USA". BiNet USA. 23. lipnja 1990.. Pristupljeno 15. siječnja 2014.
11. ↑  „Bikonferens - Bisexual Conference in Sweden during Celebrate Bisexuality Day!". Ilga-europe.org. 23. rujna 2006.. Arhivirano iz originala na datum 2008-12-02. Pristupljeno 3. prosinca 2013.
12. ↑  „UK Events to mark International Celebrate Bisexuality Day". September23.bi.org. Arhivirano iz originala na datum 2013-12-12. Pristupljeno 3. prosinca 2013.
13. ↑  „Berkeley Lawmakers Recognize Bisexual Pride Day". *Mercury News*. Associated Press. 18. rujna 2012.. Arhivirano iz originala na datum 2013-05-18. Pristupljeno 2015-09-23.
14. ↑  „In Historic First, Bi Activists Gather at White House".. 25. rujna 2013.. Arhivirano iz originala na datum 2013-10-16. Pristupljeno 10. listopada 2013.
15. ↑  „White House to hold closed-door session on bisexual issues next month".. 22. kolovoza 2013.. Pristupljeno 10. listopada 2013.
16. ↑  „UK equalities minister welcomes Bi Visibility Day".. 23. rujna 2013..

Vanjski linkovi
---------------

* događanja kojima se obilježava Dan biseksualne vidljivosti Arhivirano 2013-12-12 na Wayback Machine-u
* Curry, W. *Celebrating Bisexuality*. *BiWomen* **17**/6. Prosinac 1999. / siječanj 2000. Mrežno mjesto Bisexual Resource Centera. Arhivirano 25. svibnja 2007. na *Wayback Machineu* *Internet Archivea*.
* Curry, W. What's in a Name? Arhivirano 2014-09-21 na Wayback Machine-u *Curried Spam*. Rujan 2007.